เตือนประชาชนอย่าหลงเชื่อโฆษณาผลิตภัณฑ์สุขภาพในเฟซบุ๊ก ตัดต่อคลิปผู้บริหารกระทรวงสาธารณสุขใส่เสียงปลอมหลอกขายผลิตภัณฑ์
นพ.รุ่งเรือง กิจผาติ ที่ปรึกษาระดับกระทรวงและโฆษกกระทรวงสาธารณสุข กล่าวถึงกรณีมีเพจเฟซบุ๊กขายผลิตภัณฑ์สุขภาพ นำคลิปข่าวของนายแพทย์ธงชัย กีรติหัตถยากร รองปลัดกระทรวงสาธารณสุข จากสื่อโทรทัศน์ช่องหนึ่ง ตัดต่อเสียงพูดโฆษณาขายสินค้า รวมถึงอ้างชื่อหน่วยงาน อย. และกรมอนามัย เพื่อสร้างความน่าเชื่อถือ สร้างความเสียหายต่อกระทรวงสาธารณสุขและผู้บริหารที่ถูกกล่าวอ้าง ได้มอบให้กองกฎหมาย ประสานงานกับกระทรวงดิจิทัลเพื่อเศรษฐกิจและสังคม ซึ่งดูแลศูนย์ต่อต้านข่าวปลอม ดำเนินการทางกฎหมาย ตาม พ.ร.บ.ว่าด้วยการกระทำความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม พ.ศ. 2560 มาตรา 16 ตัดต่อ ดัดแปลง ด้วยวิธีการทางอิเล็กทรอนิกส์หรือวิธีการอื่นใด ทำให้ผู้อื่นเสียชื่อเสียง ต้องระวางโทษจําคุกไม่เกิน 3 ปี และปรับไม่เกิน 200,000 บาท ปัจจุบันข้อมูลข่าวสารบนโลกออนไลน์มีมาก ขอให้ประชาชนพิจารณาอย่างรอบคอบ หรือสอบถามตรงจากหน่วยงานที่เกี่ยวข้องเพื่อป้องกันการหลอกลวง โดยเฉพาะเรื่องเกี่ยวข้องกับสุขภาพไม่ควรหลงเชื่อผลิตภัณฑ์ที่โอ้อวดสรรพคุณเกินจริง หากมีปัญหาขอให้ปรึกษาแพทย์ หรือบุคลากรสาธารณสุขในสถานพยาบาลใกล้บ้าน หากพบเบาะแสการโฆษณาผิดกฎหมาย สงสัยหลอกลวงผู้บริโภค สามารถแจ้งได้ที่ สายด่วน อย. 1556  หรือสำนักงานสาธารณสุขจังหวัดทั่วประเทศ